ΓΡΑΠΤΗ ΕΡΩΤΗΣΗ P-1601/97 υποβολή: Bαrbara Dόhrkop Dόhrkop (PSE) προς την Επιτροπή (5 Μαΐου 1997)

Θέμα: Νέες συμφωνίες αλιείας

Μπορεί η Επιτροπή να μας πληροφορήσει εάν αντιμετωπίζει την πιθανότητα να συνάψει νέες συμφωνίες αλιείας με τη Νότιο Αφρική, τη Ναμίμπια, τη Μοζαμβίκη, το Μεξικό, τη Βενεζουέλα, το Περού, τη Χιλή, την Κολομβία, την Ουρουγουάη, τη Νέα Ζηλανδία και τα υπερπόντια εδάφη του Ηνωμένου Βασιλείου;

Σε ποιό σημείο βρίσκονται οι διαπραγματεύσεις με καθεμία από τις χώρες αυτές; Σε ποιό σημείο βρίσκονται οι επαναδιαπραγματεύσεις των συμφωνιών αλιείας με το Πράσινο Ακρωτήριο, τη Γουϊνέα, την Ισημερινή Γουϊνέα, τις Κομόρες, την Ακτή του Μαρφίλ, τη Γουϊνέα Μπισάου, την Πολωνία, τη Ρωσία και τις Ηνωμένες Πολιτείες;

Απάντηση της κας Emma Bonino εξ ονόματος της Επιτροπής (9 Ιουνίου 1997)

Το Συμβούλιο έδωσε νέες οδηγίες διαπραγμάτευσης για τη σύναψη της δεύτερης γενεάς συμφωνιών αλιείας με τρίτες χώρες που βρέχονται από τη Βαλτική Θάλασσα και πρόσφατα έλαβαν χώρα δύο γύροι διαπραγματεύσεων με την Πολωνία και ένας με τη Ρωσική Ομοσπονδία. Το κυριότερο κώλυμα για μια επιτυχή ολοκλήρωση των διαπραγματεύσεων είναι ο γεωγραφικός χώρος εφαρμογής της οδηγίας, καθώς αμφότερες οι χώρες ζητούν πρόσβαση στα κοινοτικά ύδατα στο Βόρειο Ατλαντικό ενώ οι οδηγίες διαπραγμάτευσης περιορίζουν την εφαρμογή μιας μελλοντικής συμφωνίας στην περιοχή της Βαλτικής Θάλασσας.Προβλέπονται περαιτέρω διαβουλεύσεις.

Δεν υφίσταται τη στιγμή αυτή συμφωνία αλιείας με τις ΗΠΑ. Η Επιτροπή διερευνά τη δυνατότητα για μια τέτοια συμφωνία στο μέλλον.

Το Συμβούλιο έδωσε εντολή διαπραγμάτευσης στην Επιτροπή για να διαπραγματευτεί συμφωνίες αλιείας με την Ναμίμπια, τη Ν. Αφρική και τη Μοζαμβίκη. Μέχρι σήμερα καμία επίσημη διαπραγμάτευση δεν έχει ακόμη αρχίσει. Υπήρξαν εντούτοις επαφές τεχνικού και διερευνητικού χαρακτήρα με τις αρχές αυτών των τριών χωρών.

Η Επιτροπή υπενθυμίζει, αναφορικά με τη Ν. Αφρική, ότι το Συμβούλιο έχει συνδέσει τη διαπραγμάτευση μιας συμφωνίας αλιείας με τη διαπραγμάτευση μιας εμπορικής συμφωνίας.

Όλα τα πρωτόκολλα των συμφωνιών αλιείας με το Πράσινο Ακρωτήριο, τη Γουϊνέα, την Ισημερινή Γουϊνέα, τις Κομόρες, την Ακτή Ελεφαντοστού και τη Γουϊνέα-Μπισάου λήγουν στη διάρκεια του έτους 1997. Πρόθεση της Επιτροπής είναι να διαπραγματευτεί την ανανέωσή τους. Ήδη έχει πραγματοποιηθεί ένας πρώτος γύρος διαπραγμάτευσης με τη Γουϊνέα-Μπισάου. Ένας δεύτερος γύρος προβλέπεται για τις αρχές του Ιουνίου. Για τις λοιπές χώρες, οι διαπραγματεύσεις δεν έχουν ακόμη αρχίσει. Αυτές προβλέπονται για τους προσεχείς μήνες πριν από τη λήξη κάθε πρωτοκόλλου.

Με εξαίρεση τη Βενεζουέλα, χώρα με την οποία η Κοινότητα έχει ήδη πραγματοποιήσει δύο γύρους διαπραγματεύσεων, ο τελευταίος των οποίων κατά τον Ιούνιο 1996, καμία διαπραγμάτευση δεν έχει γίνει με το Μεξικό, το Περού, τη Χιλή, την Κολομβία και την Ουρουγουάη. Εντούτοις, η Επιτροπή συναντήθηκε με τις αρχές των εν λόγω χωρών στο πλαίσιο διερευνητικών συζητήσεων.

Κατόπιν διερευνητικών συζητήσεων με τη Ν. Ζηλανδία, η Επιτροπή πρότεινε μια οδηγία διαπραγμάτευσης που βρίσκεται υπό συζήτηση στο Συμβούλιο.

Μία οδηγία διαπραγμάτευσης που επιτρέπει στην Επιτροπή να διαπραγματευτεί συμφωνίες αλιείας με το Ην. Βασίλειο για λογαριασμό ορισμένων υπερπόντιων εδαφών του βρίσκεται υπό συζήτηση στο Συμβούλιο.